《桑墟晓行》
明代·黎贞

玉宇苍凉曙色分，楚歌四起杳相闻。桑林短短平依路，茅屋低低半是云。

旧日琴书成远梦，倚空刀剑谩从军。谋身莫笑儒生拙，投笔于今可立勋。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。